S p r á v a
o výsledku kontroly stavu, nakladania a hospodárenia s privatizovaným majetkom a ďalším majetkom Fondu národného majetku SR vo vzťahu na príslušné ustanovenia zákona č. 92/1991 Zb. o podmienkach prevodu majetku štátu na iné osoby v znení neskorších predpisov a ďalšie všeobecne záväzné právne predpisy

Kontrolná akcia bola vykonaná v súlade so zameraním kontrolnej činnosti Najvyššieho kontrolného úradu SR na II. polrok 2002 a I. polrok 2003 a poverením predsedu NKÚ SR č. 989 zo dňa 27.6.2002 a jeho dodatkom zo dňa 10.10.2002.
Účelom kontrolnej akcie bolo zistiť stav v hospodárení s finančnými prostriedkami a pri nakladaní s majetkom FNM SR vo vzťahu na zákon č. 92/1991 Zb. v znení neskorších predpisov a ďalšie všeobecne záväzné právne predpisy.
Predmetom kontroly bolo dodržiavanie predmetu činnosti FNM SR, efektívnosť hospodárenia fondu v rámci rozpočtu na jeho činnosť a použitie majetku fondu, schvaľovaných Národnou radou SR a ďalšie použitie majetku fondu, stav majetku a záväzkov, využívanie finančných nástrojov pri hospodárení a postup pri vysporiadaní majetku v prípadoch odstúpenia FNM SR od kúpnych zmlúv.
Kontrola bola vykonaná v dňoch 1.7.2002 až 28.2.2003 na FNM SR v jeho sídle na Drieňovej ul. č. 27 v Bratislave za obdobie rokov 1999 – 2001, vrátane tých predmetných prípadov, ktoré prešli do tohto obdobia z predchádzajúcich rokov až do ich úplného vysporiadania.
Kontrolnou akciou bolo zistené :

1.Dodržiavanie predmetu činnosti FNM SR
FNM SR bol zriadený zákonom Slovenskej národnej rady č. 253/1991 Zb. o pôsobnosti orgánov Slovenskej republiky vo veciach prevodu majetku štátu na iné osoby a o Fonde národného majetku SR v znení neskorších predpisov. Fond je právnickou osobou zapísanou v obchodnom registri a jeho poslaním je, v zmysle platného štatútu FNM SR, realizovať schválené privatizačné projekty, nakladať s majetkom fondu vo vlastnom mene v rozsahu vymedzenom zákonom, vykonávať práva akcionára v ním založených akciových spoločnostiach a práva spoločníka v iných než akciových spoločnostiach a iné právne úkony.
Predmetom kontroly NKÚ SR v tejto oblasti bolo dodržiavanie ustanovení článku 2 Štatútu FNM SR, ako aj ustanovení § 28 ods. 3 zákona č. 92/1991 Zb. v znení neskorších predpisov a ďalších ustanovení tohto zákona, ktoré definujú majetok fondu a jeho použitie.
           FNM SR v priebehu kontrolovaného obdobia uskutočňoval aj finančné operácie, ktoré nie sú predmetom použitia majetku fondu striktne v zmysle ustanovení  iba § 28 ods. 3 zákona č. 92/1991 Zb. So zdôvodnením potreby preklenutia časového nesúladu medzi príjmami a výdavkami, pre zabezpečenie nevyhnutných finančných zdrojov, realizoval úverové obchody, ako aj iné obchodné prípady, medzi nimi aj zmenkové obchody a REPO obchody. FNM SR, ako preukazuje aj stav disponibilných finančných prostriedkov na bankových účtoch najmä v roku 1998, sa nachádzal vo vzťahu na svoje záväzky v mimoriadne nepriaznivom stave likvidity. K 1.1.1998 bol stav  finančných prostriedkov na bankových účtoch 3 189 470 527,16 Sk. Z toho viazané na dlhodobých termínovaných vkladoch 2 145 561 060,00 Sk. Pritom stav krátkodobých záväzkov FNM SR k 1.1.1998 predstavoval 4 261 708 000,00 Sk a dlhodobých záväzkov 31 595 481 000,00 Sk (z toho dlhopisy 27 727 778 000,00 Sk).
	Po komplexnom posúdení znenia príslušných ustanovení zákona č. 92/1991 Zb. v znení neskorších predpisov, nie je možné vylúčiť výklad, podľa ktorého využívanie REPO obchodov ako finančného nástroja na preklenutie nedostatku disponibilných finančných prostriedkov, nie je porušením platnej legislatívy, i keď samotný § 28 ods. 3 cit. zákona REPO obchody ako účel použitia majetku FNM SR neuvádza. Z hľadiska obstarania cudzích zdrojov pre plnenie záväzkov fondu má v tejto súvislosti osobitnú dôležitosť ustanovenie § 30 cit. zákona: „Pri uskutočňovaní činností uvedených v § 28 vznikajú fondu práva a záväzky. Fond je oprávnený domáhať sa splnenia svojich práv na súde alebo iných príslušných orgánoch a môže byť žalovaný za nesplnenie svojich záväzkov alebo iných povinností, za ktorých porušenie zodpovedá celým svojím majetkom“. Kontrola však preukázala, ako je uvedené v ďalšej časti správy, že použitie zmenkových obchodov a následne i REPO obchodov bola po nákladovej stránke mimoriadne náročná finančná operácia.
	Podľa stavu k 31.12.2001 FNM SR evidoval pohľadávky za poskytnuté pôžičky v celkovej čiastke 139 021 557,30 Sk. Zmluvami o nájme majetku a úprave vzťahov s nájmom súvisiacich FNM SR prenajal obchodným spoločnostiam majetok, ktorý fond nadobudol do vlastníctva v dôsledku odstúpenia od zmlúv o predaji majetku. Na základe týchto zmlúv FNM SR poskytol obchodným spoločnostiam pôžičky za účelom doplnenia ich obežných aktív pri  podmienkach nevýhodných pre fond. Úročenie bolo určené iba v o výške diskontnej sadzby  vyhlásenej Národnou bankou Slovenska (8,8 %), t.j. hlboko pod úroveň aktuálnych úrokov, s negatívnym dopadom na hospodárenie FNM SR. Priemerné úrokové sadzby u strednodobých úverov v roku 1996 dosahovali až 18,82 %. Navyše predmetné obchodné spoločnosti si svoje záväzky voči FNM SR z titulu poskytnutých pôžičiek neplnili a pohľadávky fondu u týchto spoločností, na ktoré príslušný krajský súd vyhlásil v tomto období  konkurz, dosiahli k 31.12.2001 výšku 123 888 275,13 Sk.
	Napríklad FNM SR vykazoval k 31.12.2001 pohľadávku za poskytnuté pôžičky voči obchodnej spoločnosti z  Trnavy, ktorá sa nachádza v konkurze v celkovej výške 70 787 252,60 Sk. FNM SR poskytol tejto spoločnosti v rokoch 1996-1997 postupne celkom 5 pôžičiek, pri úrokovej sadzbe vo výške diskontnej sadzby NBS (8,8 %), aj napriek tomu, že si dlžník svoje zmluvné záväzky priebežne ani v jednom prípade neplnil.
	Poskytnutie finančných prostriedkov na pôžičky predmetným obchodným spoločnostiam je vo výške rozdielu medzi zmluvne dohodnutým úročením a mierou úroku obvyklou v aktuálnom čase použitím majetku FNM SR v rozpore s ustanovením § 12 ods. 1 a § 28 ods. 3 zákona č. 92/1991 Zb. v znení neskorších predpisov.

	2. Efektívnosť hospodárenia FNM SR
	Negatívny stav disponibilných finančných prostriedkov na bankových účtoch FNM SR najmä v roku 1998, vo vzťahu na splatné záväzky v tomto i v nasledujúcich obdobiach, bol dôsledkom viacerých faktorov. FNM SR predovšetkým nedosahoval očakávané príjmy z uzatvorených kúpnych zmlúv a systémovo nezvládol vymáhanie pohľadávok. Nízku kvalitu vykázaných pohľadávok potvrdzuje aj objem vytváraných opravných položiek k pohľadávkam, pričom podstatnú časť z nich predstavujú pohľadávky voči subjektom v konkurze, likvidácii a v exekúcii. Na stav disponibilných finančných prostriedkov v roku 1998 mali významný dopad aj úložky finančných prostriedkov na dlhodobých termínovaných vkladoch v komerčných bankách. Negatívne dopady mali aj zmeny platobných kalendárov vo vzťahu na uzatvorené kúpne zmluvy a s tým súvisiace odklady platieb, predlžovanie súdnych rozhodnutí vo veciach neuhradených pohľadávok fondu, vysoké náklady vynaložené na právnu pomoc a poradenské služby, ale aj ďalšie náklady v zmysle príslušných častí protokolu o výsledku kontroly.
	V zmysle §  32 ods. 3 zákona  č. 92/1991 Zb. v znení neskorších predpisov, návrh na použitie majetku FNM SR podľa § 28 ods. 3 písm. b.), návrh rozpočtu fondu, ročnú účtovnú závierku a výročnú správu o činnosti fondu predkladá fond po prerokovaní vo vláde na schválenie Národnej rade SR v termínoch stanovených v štatúte. V súlade aj s uznesením NR SR č. 699 z 8.2.2000 bod B mal FNM SR zabezpečiť „účelnú úspornosť a hospodárnosť použitia finančných prostriedkov“.
2.1. Náklady v rámci rozpočtu na činnosť FNM SR
	Kontrolou formálnej a vecnej správnosti nákladových položiek zúčtovaných v rámci rozpočtu na činnosti FNM SR schvaľovaného NR SR boli zistené nedostatky z hľadiska preukázateľnosti výdavkov a došlo aj k porušovaniu zásady maximálnej hospodárnosti a úspornosti pri realizácii výdavkov. Napríklad chýbala úplná špecifikácia výdavkov na občerstvenie, zistené bolo i zúčtovanie konzumácie alkoholu do nákladov fondu v rámci nákladov na odborný pracovný seminár. Nehospodárnosť bola zistená aj pri dodávkach novoročeniek a vizitiek, pri uhrádzaní nákladov na čistenie interiéru vozidiel, ale najmä v oblasti autodopravy.
-	Účtovným dokladom z roku 2001 boli zúčtované náklady na odborný pracovný seminár FNM SR,  ktorý sa konal v Piešťanoch v celkovej výške 237 385.- Sk, z toho ako reprezentačné suma 74 040.- Sk. Ako súčasť občerstvenia bola zúčtovaná aj konzumácia alkoholu  rôzneho druhu v čiastke 15 930.- Sk;
-	Účtovným dokladom z roku 2001 boli zúčtované náklady na tlač vizitiek pre 6-tich zamestnancov autodopravy – vodičov FNM SR v rume 4 428.- Sk v exkluzívnom vyhotovení;
-	Účtovným dokladom z roku 2000 boli zúčtované náklady na novoročenky v počte 2200 ks v sume 82 262.- Sk;
-	Výdavkovým pokladničným dokladom z roku 2001 bola vyplatená, na základe zúčtovania cestovného príkazu, za vykonané služobné cesty súkromným vozidlom v priebehu 8-ich mesiacov, celková suma 22 630.- Sk. K zúčtovaným cestovným príkazom nebola predložená dohoda o používaní vlastného motorového vozidla na služobné účely, ďalej chýbali žiadanky na prepravu, ale najmä záznamy o prevádzke osobného motorového vozidla za jednotlivé mesiace. Ďalej vo všetkým zúčtovaných 8-ich cestovných príkazoch chýbali predpísané evidenčné údaje, overujúce vykonané pracovné cesty (údaj o mieste a hodine odchodu, miesto pracovného rokovania, miesto ukončenia pracovnej cesty atď.).
Nedostatky vo vedení prvotnej evidencie v autodoprave boli všeobecným zistením v priebehu celého kontrolovaného obdobia 1999 – 2001. V záznamoch o prevádzke motorových vozidiel vodiči neuvádzali názov navštívenej organizácie, resp. dôvod vykonania pracovnej cesty, neuvádzali čas pohybu vozidla v priebehu pracovného dňa, nerozpisovali čas cesty vozidla do miest v rámci SR, ale iba celkový čas od odchodu z Bratislavy po príchod späť, atď. V súlade s internou smernicou FNM SR sú referentské vozidlá používané aj na súkromné účely. Táto smernica však neupravuje vykazovanie súkromných ciest v záznamoch o prevádzke vozidla každodenne a s uvedením skutočného pohybu vozidla. Používanie služobných vozidiel FNM SR na súkromné účely, navyše bez dennej prvotnej evidencie o pohybe vozidla s vykázaním odjazdených km, nie je v súlade s ustanovením § 27 ods. 1 zákona č. 92/1991 Zb. v znení neskorších predpisov, podľa ktorého fond koná vo verejnom záujme. 
Nedostatky boli zistené i v zúčtovaní spotreby pohonných hmôt, kde FNM SR používa normy v rozpore so zákonom o cestovných náhradách č. 119/1992 Zb. v znení neskorších predpisov, ktorý určuje spotrebu podľa údajov výrobcu v technickom preukaze vozidla. FNM SR pri výpočte internej normy použil dnes už zrušenú vyhlášku bývalého FMD č. 60/1981 Zb. ktorá umožňovala úpravu spotreby pohonných hmôt podľa prevádzkových pomerov vozidla.
Nehospodárnosť bola zistená pri vyraďovaní osobných motorových vozidiel. V roku 2001 FNM SR odpredal 2 vozidlá typu FORD Scorpio a VW Passat-L za cenu 51 484.- Sk, resp. 72 548.- Sk na základe znaleckého posudku. Pritom v roku 2000 a 2001 boli na týchto vozidlách vykonané opravy v celkovej čiastke 217 251.30 Sk, resp. 127 162,60 Sk, ktoré neboli primerané zohľadnené v cene vozidiel.
Nedostatky z hľadiska preukázateľnosti výdavkov sa týkali aj vyplácania odmien členom Prezídia FNM SR, členom Dozornej rady FNM SR, členom Výkonného výboru FNM SR, ako i ostatným zamestnancom FNM SR. Podľa § 31 ods. 3 zákona č. 92/1991 Zb. v znení neskorších predpisov členovia prezídia a členovia dozornej rady nie sú zamestnancami FNM SR a odmena za výkon funkcie je im v zmysle Štatútu FNM SR poskytovaná mesačne a tým musí byť vyhodnocovaná a schvaľovaná mesačne. V súlade so štatútom majú členovia orgánov fondu, ktorí nie sú zamestnancami   FNM SR, nárok na odmenu mesačne do výšky platu poslancov NR SR. Prezidentovi Prezídia FNM SR sa takto určená odmena zvyšuje o 100%, predsedovi Dozornej rady FNM SR o 50% a podpredsedovi dozornej rady o 20%. Návrh na výšku odmeny členov prezídia predkladá prezident Prezídia FNM SR na schválenie Dozornej rade FNM SR, resp. návrh na výšku odmeny členov dozornej rady predkladá predseda dozornej rady na schválenie Prezídiu FNM SR.
Výkon funkcie v prezídiu a v dozornej rade mal byť zhodnotený podľa náročnosti úloh v danom mesiaci a podielu jednotlivých členov na výkone týchto orgánov a potom stanovená odmena do výšky platu poslanca NR SR. Výška odmien členov Prezídia FNM SR a DR FNM SR bola stanovovaná paušálne a v maximálnej výške bez zdôvodnenia výkonu funkcií v priebehu celého kontrolovaného obdobia. Napríklad v roku 2000 v návrhu na stanovenie výšky mesačnej odmeny členov Prezídia FNM SR nie je uvedené spisové číslo ani dátum predloženia. Dôvodová správa neobsahuje dôvody nároku na mesačnú odmenu, čo je v rozpore s článkom 10 bodu 8 Štatútu FNM SR, podľa ktorého je povinnosť prezídia vyhotoviť o zasadnutí prezídia zápisnicu. Tá musí obsahovať všetky zásadné skutočnosti z rokovania, vrátane výsledkov hlasovania a presného znenia všetkých rozhodnutí. DR FNM SR na svojom 3. mimoriadnom zasadnutí dňa 28.3.2000 schválilo takto predložený návrh na stanovenie výšky mesačnej odmeny členom Prezídia FNM SR jednohlasne bez zdôvodnenia a bez toho, aby zhodnotila výkon funkcie členov prezídia za príslušný mesiac, navyše so spätnou platnosťou. DR FNM SR v zmysle Štatútu FNM SR v danom zložení ani nemala podpisovať dokumenty  vyplývajúce z jej pôsobnosti a to z toho dôvodu, že nebol zvolený predseda DR FNM SR. V zmysle čl. 13 ods. 3 štatútu v mene dozornej rady podpisuje dokumenty jej predseda a počas jeho neprítomnosti podpredseda dozornej rady. Podpredseda, ktorý podpisoval dokumenty dozornej rady  za predsedu DR FNM SR  ich podpisoval v jeho mene nie v jeho neprítomnosti, čo je v rozpore so Štatútom FNM SR.
Podobne v roku 2000 v návrhu na stanovenie výšky mesačnej odmeny členov DR FNM SR nie je uvedené spisové číslo ani dátum predloženia Prezídiu FNM SR. Dôvodová správy neobsahuje  dôvody nároku na mesačnú odmenu, čo je v rozpore s článkom 14 bodu 5 Štatútu FNM SR, podľa ktorého je povinnosťou DR vyhotoviť o zasadnutí DR zápisnicu. Tá musí obsahovať všetky zásadné skutočnosti z rokovania, vrátane výsledkov hlasovania a presného znenia všetkých rozhodnutí.  Prezídium FNM SR uznesením č. 8/XXVIII/00 zo dňa 30.3.2000 schválilo takto predložený materiál na odmenu členov DR v navrhovanej výške a štruktúre so spätnou platnosťou od 1.1.2000. Prezídium FNM SR pri schvaľovaní odmien členov DR SR nepostupovalo v súlade s článkom 8 ods. 7 Štatútu FNM SR, pretože DR FNM SR dokladovo nevykázala v plnom rozsahu kontrolnú činnosť, ktorá jej vyplýva z článku 13 ods. 1 a 2 Štatútu FNM SR (nepredložila žiadny protokol, resp. záznam o kontrolnej činnosti). Napriek tomu DR FNM SR bola priznávaná maximálna odmena počas celého kontrolovaného obdobia 1999 - 2001.
	Príjmami zo závislej činnosti sú aj odmeny členov štatutárnych orgánov a ďalších orgánov právnických osôb za výkon funkcie. V zmysle § 45 ods. 1 zákona NR SR č. 366/1999 Z. z. o dani z príjmov v znení neskorších predpisov je platiteľ dane, v predmetnom prípade FNM SR, povinný viesť pre daňovníkov s príjmami podľa § 6 mzdové listy s výnimkou uvedenou v odseku 3 a výplatné listiny vrátane ich rekapitulácie za každý kalendárny mesiac i za celé zdaňovacie obdobie. Mzdový list podľa § 45 ods. 2 cit. zákona musí na daňové účely okrem iného obsahovať v zmysle písm. e) za každý kalendárny mesiac počet dní výkonu práce. FNM SR u členov orgánov fondu, t. j. u členov Prezídia FNM SR a DR FNM SR nevykazoval počet dní výkonu práce (funkcie), čo je v rozpore s cit. ustanovením zákona NR SR č. 366/1999 Z. z. v znení neskorších predpisov, ako aj s predtým platným § 40 i ods. 1 a ods. 2 zákona č. 286/192 Zb. o daní z príjmov v znení neskorších predpisov.
	Podobne i odmeňovanie členov Výkonného výboru FNM SR nebolo vykonávané diferencovane, ale spravidla jednotne každému členovi VV FNM SR, bez zhodnotenia zásluhovosti, čo je v rozpore s ustanoveniami zákona č. 1/1992 Zb. o mzde. Ten pozná iba  pojem mzda a tá sa stanovuje diferencovane podľa zastávanej funkcie, resp. pozície.
Odmeny, resp. prémie neboli poskytované vždy po uplynutí štvrťroka, t. j. v dňoch, keď už sú známe výsledky hospodárenia, za ktoré majú byť odmeny poskytnuté a vyhodnocovanie odmien, resp. prémií nebolo zdôvodnené. Pred poskytnutím odmeny, resp. prémií za príslušný štvrťrok neboli stanovené ukazovatele, a to buď merateľné  alebo hodnotiteľné. Potom uvedené odmeny, resp. prémie sú iba doplnkom k základnej mzde.
Celkový objem odmien vrátane mimoriadnych, ktoré FNM SR vyplatil v rokoch 1999-2001 predstavuje 78 357 970.- Sk.

2.2. Použitie majetku FNM SR

Kontrolou použitia majetku FNM SR vo vzťahu na príslušné ustanovenia § 28 ods. 3 zákona č. 92/1991 Zb. v znení neskorších predpisov boli zistené nedostatky najmä v dokladovaní zúčtovaných výdavkov. Podľa § 7 ods. 3 zákona č. 563/1991 Zb. v znení neskorších predpisov, účtovná jednotka je povinná účtovné prípady a účtovné zápisy doložiť, alebo ich preukázať. Rozhodujúcu položku nákladov zúčtovaných ako podpora privatizácie predstavujú výdavky na účte – právna pomoc, odmeny a exekúcie, kde sú zúčtované najmä výdavky za poradenské služby. Za kontrolované obdobie 1999 – 2001 dosiahli výdavky na tomto účte 740 720 065.- Sk. Odmeny za právnu pomoc boli vyplatené na základe uzatvorených mandátnych zmlúv, zmlúv a predložených faktúr odmien a výdavkov za advokátske výkony, ktoré boli v rozhodujúcej časti prípadov stanovené príslušným percentom z predmetu sporu, bez špecifikácie nákladov, vyplývajúcich z realizovaných právnych úkonov. Napríklad na základe mandátnej zmluvy uzavretej medzi FNM SR a komerčným právnikom bola  v roku 1999 vyplatená za poskytnutie právnej pomoci 6 728 641.- Sk a ďalšia vo výške 18 938 426,85 Sk. Tieto odmeny predstavovali 1,5 % z účtovnej hodnoty akcií obchodnej spoločnosti vo veci nadobudnutia opätovného vlastníckeho práva.
Podobne na základe mandátnej zmluvy medzi FNM SR a advokátom z roku 1999 bola na ťarchu nákladov na podporu privatizácie zúčtovaná suma 8 756 528,70 Sk za poskytnutie právnej pomoci vo veci privatizácie bývalého štátneho podniku. Odmena bola vo výške 1 % z celkovej trhovej ceny. Ďalej na základe mandátnej zmluvy uzatvorenej medzi FNM SR a obchodnou spoločnosťou a následne uzatvorenými zmluvami z roku 1998 a 1999 vo veci právneho poradenstva v oblasti medzinárodného a slovenského práva bola fondom zúčtovaná odmena vo výške 2 817 355.- Sk. Odmena bola stanovená vo výške 0,2 % zo sumy získanej verejnou ponukou na predaj dlhopisov, zvýšená o účelne vynaložené náklady a následne na základe hodinovej sadzby v USD podľa zaradenia príslušného právnika v rozmedzí od 75.- USD do 250.- USD. Špecifikácia zúčtovanej čiastky vo vzťahu na účelne vynaložené náklady, resp. na zmluvou stanovené hodinové sadzby, nebola ku kontrole predložená.
Na výšku vyplatenej sumy za právne služby sa v plnej miere prejavila aj nízka kvalita pohľadávok fondu, vyplývajúcich z uzatvorených kúpnych zmlúv na majetok, resp. akcie FNM SR a náklady na právnu pomoc pri uzatváraní kúpnych zmlúv pri predaji majetku, resp. akcií. Podľa inventúrneho súpisu ku dňu 31.12.2000 bolo zaevidovaných celkom 26 prípadov externého poskytovania právnych služieb FNM SR. Podľa  podkladových materiálov FNM SR bolo v období máj 1994 – november 2000 vedených fondom celkom 664 súdnych sporov, pričom v 67-mich prípadoch fond zastupovali externí poskytovatelia právnych služieb. Problémom, vo vzťahu na vynaložené náklady zostáva predlžovanie súdnych sporov a nejasný výsledok sporov v súvislosti s nízkou kvalitou pohľadávok.
Kontrolou bolo ďalej zistené, že FNM SR využíval služby externých organizácií aj v prípadoch, keď tieto práce zodpovedali odborným a kapacitným možnostiam FNM SR v rámci platnej systemizácie pracovných miest organizačnej štruktúry fondu. Napr. na základe zmluvy o poskytnutí právnej pomoci z roku 2000 uzavretej medzi FNM SR a advokátskou kanceláriou bola fondom uhradená suma 492 000.-Sk za prípravu dokumentu – Štatút FNM SR, pričom advokátovi v zmysle zmluvy prislúcha ďalšia osobitná odmena 200 000.- Sk, v prípade schválenia tohto dokumentu v NR SR. Vynaložený náklad externému dodávateľovi je v tomto prípade v rozpore s ustanovením § 27 ods. 1 zákona č. 92/1991 Zb. v znení neskorších predpisov a zásadou úspornosti a hospodárnosti v zmysle záverov NR SR k prerokovanému rozpočtu NR SR.
Nedostatky z hľadiska preukázateľnosti dodávateľských faktúr, zúčtovaných ako náklad na podporu privatizácie, boli zistené i v oblasti informačných služieb. V rokoch 2000 a 2001 boli na tento účel zúčtované výdavky v celkovej výške 7 149 320,60 Sk. Ako podklady pre zúčtovanie vyfaktúrovaných služieb boli priložené neúplné všeobecné zoznamy zrealizovaných aktivít dodávateľských firiem, bez dátumu vypracovania prehľadu a špecifikácie vyfaktúrovanej čiastky. Výkonný výbor FNM SR sám v roku 1999 vypovedal zmluvu z toho istého roku s jednou zo spoločností z dôvodu vysokej ceny služieb, fakturácie za služby, ktoré nikdy neboli dodané a neplnenia predmetu zmluvy. Do doby vypovedania zmluvy však FNM SR uhradil agentúre spolu 1 486 983,90 Sk a neuplatnil ďalšie právne závery za nepodloženú fakturáciu služieb a ich úhradu. 
FNM SR v priebehu rokov 1999 – 2001 zúčtoval ako náklad na podporu privatizácie celkovú sumu 15 025 000.- Sk pre agentúru, ktorá je podľa predložených stanov záujmovým združením právnických  osôb. Jej cieľom je oživovanie, modernizácia a zvyšovanie  výkonnosti slovenských podnikateľských subjektov cestou revitalizácie a zahranično-obchodných aktivít. Kontrola preukázala, že suma 5 000 000.- Sk poskytnutá agentúre v roku 2001 bola použitá na financovanie prevádzkových nákladov, z toho na mzdy a odmeny vo výške 3 212 126,30 Sk, čo je v rozpore s ustanovením § 28 ods. 3 písm. f) zákona č. 92/1991 Zb. v znení neskorších predpisov, ktoré umožňuje výdavky fondu na podporu privatizácie. Špecifikácia príspevkov agentúre v rokoch 1999 – 2000  nebola preukázaná.
Zo zmlúv uzatvorených s akciovou spoločnosťou so sídlom v Bratislave a následne vystavených a uhradených dodávateľských faktúr a ich príloh bolo zistené, že FNM SR cez predmetné zmluvy financoval činnosť tejto obchodnej spoločnosti. V liste spoločnosti z roku 2001 sa priamo uvádza, že v prípade zastavenia finančného toku zo strany FNM SR hrozí agentúre buď vážne ochromenie alebo zastavenie činnosti. Za obdobie rokov 1999 – 2001 boli FNM SR uhradené faktúry v celkovej čiastke 73 440 tis. Sk. Zúčtované a uhradené faktúry nezodpovedali požiadavke preukaznosti vo vzťahu na ustanovenia  § 7 ods. 1   a ods. 3, ako aj § 11 ods. 1 zákona č. 563/1991 Zb. v znení neskorších predpisov. Napríklad podľa zmluvy z roku 2001 poskytol FNM SR spoločnosti finančné prostriedky vo výške 2,2 mil. Sk na prevádzku Národného kontaktného miesta OECD na krytie osobných nákladov, služobných ciest, pohonných hmôt a režijných nákladov, pričom podľa zmluvy mohli byť finančné prostriedky použité aj na iné bližšie nešpecifikované položky. FNM SR nevedel preukázať účel použitia poskytnutých finančných prostriedkov. V zmluve nebolo ďalej konkretizované na aké časové obdobie sú prostriedky určené a v správe o plnení zmluvy sú všeobecne uvedené úlohy, ktoré Národné kontaktné miesto plnilo vo vzťahu na smernice OECD, uznesenia vlády SR a proces revízie smerníc OECD. Ďalej, podľa zmlúv o dielo z roku 2000 a 2001 uzavretých medzi FNM SR a touto akciovou spoločnosťou sa obidve strany dohodli, že spoločnosť v záujme podpory vstupu priamych zahraničných investícií, prostredníctvom svojich odborníkov, zabezpečí prípravu investičných príležitostí, ktoré by mohli byť ponúkané zahraničným partnerom. Výstupom pre potreby objednávateľa FNM SR mala byť aktualizovaná databáza investičných príležitostí, ako aj zoznam konzultácií pre spracovanie investičných príležitostí s podnikmi. Z predložených dokladov k faktúrovaným čiastkam však nebolo preukázané, kto a komu menovite dával konzultácie, dátum a miesto konania konzultácie, čas konania konzultácie, atď. K faktúre priložená „Tvorba investičných príležitostí“ bola bez zodpovedajúcej špecifikácie, bez vzťahu osôb k spracovávaným investičným profilom, bez dátumu a podpisu osôb zodpovedných za vypracovanie tejto prílohy. Tzv. informačné profily boli vypracované na firemnom liste obchodnej spoločnosti s údajmi o podniku. Žiadny z nich nenapĺňa zmluvou dohodnutú povinnosť informácie len o podniku, so záujmom o vstup zahraničného investora.	
Na základe zmluvy uzavretej v roku 1999 medzi FNM SR a obchodnou spoločnosťou so sídlom v Bratislave poveril fond spoločnosť prípravou a realizáciou súťaže na predaj svojej majetkovej účasti v akciovej spoločnosti formou obchodnej verejnej súťaže. V zmysle tejto zmluvy FNM SR vyplácal obchodnej spoločnosti paušálnu mesačnú odmenu vo výške 900000.- Sk plus 23% DPH, celkom za príslušné obdobie 7 677 000.- Sk. Uznesením Výkonného výboru FNM SR a Prezídia FNM SR z roku 2000 bola obchodná verejná súťaže ukončená ako neúspešná. Zúčtovaním a úhradou paušálnej zmluvy došlo zo strany FNM SR k porušeniu § 11 ods. 1 zákona č. 563/1991 Zb. v znení neskorších predpisov, pretože účtovné doklady, ako originálne písomnosti nemali náležitosti v zmysle cit. zákona, najmä opis obsahu účtovného prípadu. Ďalej týmto postupom bol porušený aj § 7 ods. 3 cit. zákona z dôvodu, že účtovná jednotka nedoložila, resp. nepreukázala účtovný  prípad.

2.3. Termínované vklady FNM SR
Na finančnú situáciu FNM SR mali negatívny dopad i dlhodobé termínované vklady peňažných prostriedkov uložené v komerčných bankách na základe zmlúv o termínovaných vkladoch. Podľa stavu  k 1.1.1999  FNM SR vykazoval termínované vklady vo výške 1 564 101 260.- Sk. Úložky týchto vkladov sa časovo uskutočnili v období rokov 1993 až 1996 s viazanosťou od 4 do 12 rokov. FNM SR nepreukázal realizáciu výberového konania k úložkám na termínovaných účtoch v jednotlivých bankách. Touto dlhodobou viazanosťou došlo k obmedzeniu pri nakladaní s peňažnými prostriedkami a v príslušnej miere k nárastu nákladov v súvislosti s obstarávaním peňažných prostriedkov na krytie záväzkov FNM SR. Dlhodobé termínované vklady FNM SR realizoval hlavne na základe zmlúv o spolupráci s bankami o úverovaní privatizačného procesu, s cieľom využitia finančného  majetku fondu na posilnenie zdrojov bánk určených na poskytovanie úverov, vo vzťahu na ustanovenia § 11 ods. 3 písm. f) zákona č. 253/1991 Zb. a § 28 ods. 3 písm. b) zákona č. 92/1991 Zb. v znení neskorších predpisov. Termínované vklady boli uložené na úroky nižšie ako bola obvyklá výška úrokov v aktuálnom čase, vo výške diskontnej sadzby NBS, a rozdiel predstavuje negatívny dopad na hospodárenie FNM SR. V prípade úložiek na termínované vklady za týchto úrokových podmienok ide o použitie majetku FNM SR, k čomu fond  nepredložil príslušné rozhodnutia vlády SR v  zmysle § 28 ods. 3 písm. b. cit. zákona.
Osobitným prípadom je bezúročný vklad FNM SR v  štátnom peňažnom ústave v Bratislave vo výške 250 mil. Sk z roku 1993 na základe zmluvy na dobu neurčitú s tým, že úrokový výnos bude reinvestovaný do Záručného fondu na sezónne poľnohospodárske práce a prípad 10-tich vkladov do banky so sídlom v Žiline v sume 432  mil. Sk za znížený úrokový výnos 3,0 % p.a. pre účely financovania bytovej výstavby. Až listom z 15.12.1998 podal FNM SR výpoveď zo zmluvy o zverení finančných prostriedkov v štátnom peňažnom ústave a podľa bankových výpisov k vysporiadaniu tohto vkladu došlo dňa 1.8.2000. Vklad do  banky so sídlom v Žiline FNM SR riešil postúpením svojej pohľadávky voči banke Ministerstvu výstavby a verejných prác SR zmluvou zo dňa 24.6.1999, s cieľom znížiť záväzok FNM SR v rámci „Programu podpory rozvoja bývania v roku 1998“ vo výške 1,0 mld. Sk v zmysle uznesenia NR SR č. 888 zo dňa 16.12.1997. Z hľadiska vyhodnotenia efektívnosti dlhodobých peňažných vkladov FNM SR nebolo ku kontrole predložené pravidelné vyhodnocovanie účinnosti uzatvorených zmlúv vo vzťahu na úvery realizované jednotlivými bankami. Súčasťou zmlúv o vkladových účtoch bola i povinnosť banky odovzdať FNM SR aj kópiu úverovej zmluvy medzi príslušnou bankou a predmetným klientom. Podľa vyjadrenia FNM SR sa však tieto kópie úverových zmlúv na fonde nenachádzajú.

2.4. Uplatňovanie pohľadávok
	Ako už bolo v správe uvedené, FNM SR systémovo nezvládol vymáhanie svojich pohľadávok a ich nízku kvalitu preukazuje i objem vytváraných opravných položiek k pohľadávkam. Ku dňu 31.12.2001 k pohľadávkam celkom vykázaných v objeme 34 117 312 tis. Sk fond vykázal opravné položky vo výške 19 944 538 tis. Sk, čo predstavuje 58,5 % podiel. Z toho pohľadávky voči nadobúdateľovi majetku v konkurze, likvidácii a v exekúcii dosiahli 16 535 822 tis. Sk. Pohľadávky a jej príslušenstvo FNM SR zabezpečoval uzatváraním záložných zmlúv. Kontrolou úplnosti uzatvorených záložných zmlúv bolo zistené, že dohodnuté kúpne ceny na predaj majetku, resp. akcií neboli vo viacerých prípadoch zabezpečené zodpovedajúcou záložnou zmluvou, resp. hodnota záložného práva nezodpovedala výške pohľadávky FNM SR. V rozpore s ustanovením § 27 ods. 1 zákona č. 92/1991 Zb. v znení neskorších predpisov fond nezabezpečil uplatňovanie svojich zabezpečovacích a uhradzovacích práv uplatnením záložných zmlúv u pohľadávok voči svojim dlžníkom.
Porušovanie cit. ustanovenia zákona preukazujú i nasledujúce prípady :
-	Podľa zmluvy č. 86/92 s kupujúcim, na ktorého bol v zmysle rozhodnutia súdu vyhlásený konkurz, bola výška pohľadávky fondu k 31.12.2001 vo výške 107 662 207.- Sk. Pritom podľa inventarizácie záložných zmlúv s kupujúcim nebola uzatvorená záložná zmluva, ani iná forma krytia pohľadávky.
-	Podľa zmluvy č. 132/92 s kupujúcim, ktorý sa nachádza v konkurze, bola výška pohľadávky fondu podľa stavu k 31.12.2001 vo výške 360 414 990.- Sk. S kupujúcim nebola uzatvorená záložná zmluva, ani iná forma krytia pohľadávky.
-	Podľa zmluvy č. 382/93 s kupujúcim, ktorý sa nachádza v konkurze, bola výška pohľadávky fondu podľa stavu k 31.12.2001 vo výške 839 479 901,05 Sk. S kupujúcim nebola uzatvorená záložná zmluva, ani iná forma krytia pohľadávky.
-	Podľa zmluvy č. 473/94 s kupujúcim, ktorý sa nachádza v konkurze, bola výška pohľadávky fondu podľa stavu k 31.12.2001 v objeme 433 808 465,75 Sk. S kupujúcim nebola uzatvorená záložná zmluva, ani iná forma krytia pohľadávky.
-	Podľa zmluvy č. 486/94 s kupujúcim, ktorý sa nachádza v konkurze bola hodnota záložného práva k 31.12.2001 v čiastke  5 794 800.- Sk pri pohľadávke fondu 225 385 288,37 Sk. Záložné právo do 31.12.2001 nebolo uplatnené.
-	Podľa zmluvy č. 669/95 s kupujúcim, na ktorého bol vyhlásený konkurz, bola výška pohľadávky fondu, podľa stavu k 31.12.2001 v objeme 305 494 871.- Sk. S kupujúcim nebola uzatvorená záložná zmluva, ani iná forma krytia pohľadávky.
Na základe mandátnej zmluvy z 1.2.1999, uzavretej medzi FNM SR a finančnou informačnou agentúrou z Bratislavy, fond splnomocnil agentúru vykonaním mimosúdneho inkasa pohľadávok. Podľa zistenia si finančná agentúra vyfaktúrovala a fond uhradil aj za platby, ktoré boli pripísané na bankový účet FNM SR už 1.2.1999, t.j. v deň uzatvorenia mandátnej zmluvy. 
Ďalej do zoznamu neplatičov boli zahrnuté aj neuhradené splátky s dátumom prvej neuhradenej splátky k 31.12.1998 (t.j. 1 mesiac po lehote splatnosti) v celkovej sume 68 707 340.- Sk; z nich si uplatnila agentúra faktúry v celkovej výške 60 201 851,50 Sk. Mandatárovi bola vyplatená  odmeny vrátane DPH v čiastke 11 807 589,50 Sk. K faktúram finančnej agentúry nebol predložený žiadny preukázateľný doklad o rokovaniach agentúry s dlžníkmi, ktorý by overoval správnosť vyplatenej odmeny vo vzťahu na uzatvorenú mandátnu zmluvu. Vyplatenie  odmeny predmetnej agentúre je v rozpore s ustanovením § 7 ods. 3 zákona č. 563/1991 Zb. v znení neskorších predpisov, ako aj s § 27 ods. 1 zákona 
č. 92/1991 Zb. v znení neskorších predpisov.

2.41. Podľa stavu k 31.12.2001 FNM SR vykazoval pohľadávky vyplývajúce zo zmlúv o postúpení pohľadávky v celkovej výške 124 246 616,30 Sk, ktoré sa týkajú  zostatkov z postúpených pohľadávok v roku 2000 v objeme 160 384 682,20 Sk. Postupca FNM SR postúpil svoje pohľadávky, resp. časť svojich pohľadávok voči komerčným bankám, ktoré sa týkali úložiek výnosu z privatizácie postupníkom, ktorým boli obchodné spoločnosti so záväzkovým vzťahom k predmetným bankám. Postúpené pohľadávky postupníci použili na krytie svojich záväzkových vzťahov s bankou. Postupníci sa zaviazali uhradiť dlžnú čiastku v pravidelných splátkach, vrátane 8,8 %-ného úroku p.a., ktorý je nižší ako aktuálna úroková miera. Postúpenie pohľadávok za týchto podmienok t.j. vo výške rozdielu medzi zmluvne dohodnutým úročením a mierou úroku obvyklou v roku 2000, je nehospodárnym nakladaním s majetkom fondu v rozpore s ustanovením § 12  ods. 1 zákona č. 92/1991 Zb. v znení neskorších predpisov, ako aj § 28 ods. 3 cit. zákona, kde je vyšpecifikovaný účel použitia majetku fondu. Priemerná úroková miera z úverov poskytnutých v roku 2000 v súkromnom sektore dosahovala až 16,5 %.

2.5. Finančné obchody FNM SR
        Kontrolou finančných obchodov realizovaných FNM SR v kontrolovanom období, vrátane prípadov, ktoré do tohto obdobia prešli z predchádzajúcich rokov, bolo zistené, že v roku 1998 fond vystavil na rad kreditnej banky vlastné zmenky v počte 41 ks, pričom zmenková suma týchto zmeniek bola denominovaná v DEM v celkovej menovitej hodnote 124 350 000.- DEM. Na základe zrealizovaného zmenkového obchodu bola na bežný účet FNM SR poukázaná suma 2 245 234 555,82 Sk. Podľa predloženej dokumentácie FNM SR takto získané prostriedky použil v priebehu I. polroku 1998 na vyplatenie dlhopisov občanom starším ako 70 rokov vo vzťahu na ustanovenie § 24 ods. 7 zákona č. 92/1991 Zb. v znení neskorších predpisov. Podľa cit. ustanovenia dlhopis, ktorého majiteľ dosiahol v deň nadobudnutia vek 70 rokov a viac, bol vrátane jeho výnosu splatný 31.12.1997.
       Zabezpečenie zodpovedajúcej likvidity FNM SR v súvislosti s výplatou dlhopisov občanom starším ako 70 rokov a ďalšími záväzkami fondu formou vystavenia predmetných zmeniek a následne realizovaných REPO obchodov bola po nákladovej stránke mimoriadne náročná finančná operácia. Celkové náklady, ktoré súvisia s týmito finančnými obchodmi predstavovali sumu 1 118 156 847.- Sk. Výška peňažného plnenia, ktoré FNM SR uhradil bola negatívne ovplyvnená aj dvojitým zabezpečením krytia finančného plnenia, ktoré fond zmluvne riešil s dvomi peňažnými organizáciami :
-	zmluvou o poskytnutie avalu zmeniek uzavretej podľa § 269 ods. 2 Obchodného zákonníka č. 513/1991 Zb. v platnom znení a zákona zmenkového a šekového č. 191/1950 Zb. ktorú fond uzatvoril s predmetnou akciovou spoločnosťou, čím zabezpečil ručenie zmeniek formou vyznačenia avalu a prehlásenia ručiteľa zaplatiť splatné zmenky veriteľom;

-	zmluvou o zabezpečení finančného krytia finančného plnenia, ku ktorému by mohlo prísť zo strany ďalšieho peňažného ústavu v prospech uvedenej akciovej spoločnosti z titulu poskytnutého sľubu odškodnenia podľa ustanovení § 725 a § 726 Obchodného zákonníka.
       FNM SR z dôvodu nedostatočnej likvidity dlžnú sumu včas nesplatil, dochádzalo k vystaveniu ďalších zmeniek a k nárastu nákladov s tým súvisiacich. FNM SR chýbajúce zdroje riešil realizáciou REPO obchodov. V januári 1999 pristúpil k prolongácii REPO obchodov z roku 1998 a v júli 1999 k uzavretiu predchádzajúcich a k otvoreniu nových REPO obchodov. Tento postup FNM SR zvolil i v nasledujúcom období roku 2000 do 12.4.2001, kedy boli predmetné REPO obchody finančne ukončené.
         Kontrolou finančných obchodov v súvislosti so zabezpečením likvidity fondu bolo ďalej zistené, že v roku 1998 FNM SR uzavrel mandátnu zmluvu s kreditnou bankou so sídlom v Bratislave. Predmetom tejto zmluvy bolo zabezpečenie likvidity aj pre tretiu stranu – ďalšiu peňažnú inštitúciu, za čo fond uhradil v zmluve uvedené poplatky. Uzavretím predmetnej mandátnej zmluvy a jej vykonaním v rozsahu uvedeným v protokole o výsledku kontroly, došlo k porušeniu § 12 ods. 1 zákona č. 92/1991 zb. v znení neskorších predpisov, podľa ktorého majetok fondu možno použiť len na účely ustanovené týmto zákonom. Zákon v žiadnom zo svojich ustanovení neoprávňuje FNM SR uhrádzať a zúčtovať na svoju ťarchu náklady za iný subjekt. Náklady na krytie likvidity, ktoré v zmysle príslušného ustanovenia mandátnej zmluvy predstavovali celkom 55 053 616,68 Sk, boli uhradené inkasom z účtu FNM SR. Oprávnenosť výšky poplatkov, ktoré si kreditná banka inkasovala z účtu FNM SR, nebolo možné z predložených podkladových materiálov FNM SR preveriť a vyžaduje si kontrolu aj priamo v príslušných bankách, čo je mimo pôsobnosti NKÚ SR.
         FNM SR uzatvoril v roku 1998 s obchodnou bankou so sídlom v Bratislave zmluvu o termínovanom obchode, na základe ktorej fond zložil na bankou stanovený blokačný účet 160,0 mil. Sk. Vysporiadanie tohoto obchodu bolo vykonané v roku 1999 s celkovou stratou pre FNM SR vo výške 106 985 123,96 Sk. Podľa vyjadrenia FNM SR k vykázanej strate došlo v dôsledku negatívneho kurzu SKK v období medzi uzavretím devízovej operácie (júl 1998) a jej vysporiadaním (január 1999). Zo strany FNM SR neboli predložené také podkladové materiály, ktoré by overovali nevyhnutnosť uzatvorenia tejto zmluvy a prípad si vyžaduje kontrolu aj v bankovom subjekte.

3. Nakladanie s majetkom FNM SR
        Podľa § 19a ods. 2  zákona č. 92/1991 Zb. v znení neskorších predpisov do splatenia celej kúpnej ceny je prevod privatizovaného majetku alebo jeho častí nadobúdateľom na inú osobu alebo jeho vklad do obchodnej spoločnosti alebo jeho založenia v prospech tretích osôb možné len po predchádzajúcom písomnom súhlase fondu. V zmysle § 19a  ods. 3 cit. zákona, ak fond vydá predchádzajúci písomný súhlas podľa ods. 2 nadobúdateľ privatizovaného majetku je povinný použiť takto získané prostriedky prednostne na úhradu svojich záväzkov voči fondu v zmysle uzavretej zmluvy podľa § 14 cit. zákona.
        Podľa vyjadrenia FNM SR  kompletná evidencia týchto žiadostí bola vykonávaná iba na za roky 2000  a 2001, evidencia roku 1999 je neúplná. Za roky 2000 – 2001 vydal FNM SR súhlas na nakladanie s majetkom fondu v zmysle ustanovenia § 19a  cit. zákona v 388 prípadoch. FNM SR ku kontrole nepredložil preukázateľné bankové doklady, ktoré by overovali splnenie ustanovenia § 19a ods. 3 cit. zákona.
        FNM SR v roku 1996 uzavrel s obchodnou spoločnosťou so sídlom v Banskej Bystrici zmluvu o odplatnom prevode akcií akciovej spoločnosti, takisto so sídlom v Banskej Bystrici. Na zabezpečenie pohľadávok s príslušenstvom bola medzi  fondom a kupujúcim uzatvorená zmluva o založení cenných papierov. Kupujúci z kúpnej ceny vo výške 9,0 mil. Sk uhradil iba 1 730 000.- Sk a ďalší záväzok neuhradil a nepreukázal ani plnenie investícií. Napriek tomu, na základe kúpnych zmlúv z roku 1997 sa novým vlastníkom nehnuteľností predmetnej akciovej spoločnosti stal vtedajší štátny podnik, dnes sprivatizovaná akciová spoločnosť. Prevod vlastníctva nehnuteľností bol preukázaný listom vlastníctva. Postup FNM SR, ktorý v predmetnom prípade neuplatnil záložnú zmluvu a nepožiadal príslušný súd o vyhlásenie neplatnosti prevodu majetku akciovej spoločnosti na štátny podnik, dnes akciovú spoločnosť a jeho vrátenie vlastníkovi je v rozpore s ustanovením § 19a ods. 2 a ods. 4 zákona č. 92/1991 Zb. v znení neskorších predpisov. Podľa cit. ustanovenia sú zmluvy o prevode tohto majetku neplatné.

3.1. Vyporiadanie majetku pri odstúpení FNM SR od kúpnych zmlúv
         Kontrolou vybraných kúpnych zmlúv na majetok FNM SR z hľadiska vysporiadania majetku fondu pri odstúpení od zmlúv bolo zistené, že FNM SR odstúpenie zdôvodnil porušením predmetných ustanovení zákona, resp. nedodržaním zmluvných podmienok zo strany kupujúceho u obchodných spoločností – Prvá novinová spoločnosť, a.s., Istrochem, a.s., Kúpele Sliač a Kováčová, a.s.,  Pivovar Gemer, s.r.o., Klenoty, a.s., Slovenské liečebné kúpele Piešťany, a.s. Na zabezpečenie spätného prevodu akcií vynaložil FNM SR do doby ukončenia výkonu kontroly náklady vo výške 41 581 545,35 Sk, ktoré fond v jednotlivých prípadoch zúčtoval do nákladov, resp, ich vedie ako pohľadávku voči odporcovi. Z predložených dokladov neboli preukázané prípady trestného oznámenia z titulu porušenia zákona a následného vzniku škody pre FNM SR vo vzťahu na príslušné ustanovenia Trestného zákona.
         Nedoriešeným problémom sú aj dosiaľ nevysporiadané pohľadávky FNM SR voči odporcom, ktoré vznikli z titulu odstúpenia od kúpnych zmlúv. Na základe rozhodnutia Prezídia FNM SR z roku 1998 a následne uzavretej kúpnej zmluvy odpredal fond 97%-ný podiel na základnom imaní  spoločnosti Prvá novinová spoločnosť, a.s. Bratislava za kúpnu cenu 190,0 mil. Sk. FNM SR vo februári 1999 oznámil kupujúcemu, že odstupuje od kúpnej zmluvy so zdôvodnením stanoviska Protimonopolného úradu SR o zákaze koncentrácie. Na majetok kupujúceho bol v máji 1999 vyhlásený konkurz, potvrdený Najvyšším súdom SR. Pohľadávka FNM SR voči úpadcovi vo výške 181 155 607,28 Sk bola prihlásená do konkurzného konania. Konkurzný správca pohľadávku fondu v plnom rozsahu poprel ako pohľadávku bez právneho dôvodu. Na druhej strane záväzok FNM SR vo výške 40,0 mil. Sk voči úpadcovi postúpil novému veriteľovi. V oboch prípadoch boli vznesené súdu námietky. V čase výkonu kontroly predmetný spor nebol ukončený.
         V rámci prvej vlny privatizácie nadobudol kupujúci – fyzická osoba v júni 1992 zmluvou o predaji majetku štátu vlastnícke práva k štátnemu podniku Pivovar Gemer Rimavská  Sobota za kúpnu cenu 224 314 000.- Sk. Zmena kupujúceho na Pivovar Gemer, s.r.o. Rimavská  Sobota bola zmluvne vykonaná v septembri 1996. Spoločnosť v januári 1999 ukončila výrobnú činnosť z dôvodu predchádzajúce daňovej exekúcie a v júli 2002 bol vyhlásený konkurz na majetok s.r.o. v likvidácii. FNM SR prihlásil svoju pohľadávku do konkurzu vo výške 258 468 475.- Sk.
           Zmluvou z roku 1996 odpredal FNM SR 51%-ný podiel na základnom imaní a.s. Klenoty  Bratislava kupujúcemu  - akciovej spoločnosti so sídlom v Bratislave. V júli 1999 FNM SR odstúpil od zmluvy z dôvodu, že kupujúci neuhradil druhú a tretiu splátku kúpnej ceny, nepredložil doklady o investovaní a bez predchádzajúceho súhlasu FNM SR znížil objem majetku a.s. Pohľadávka fondu vo výške 91 697 587,30 Sk voči odporcovi je vymáhaná na Krajskom súde v Bratislave.
         Zmluvou o odplatnom prevode akcií kúpou z augusta 1996 odpredal FNM SR 51%-ný podiel na základnom imaní a.s. Slovenské liečebné kúpele Piešťany kupujúcemu – akciovej spoločnosti so sídlom v Piešťanoch. Dodatkom z januára 1997 FNM SR odsúhlasil prechod všetkých práv a povinností z predmetnej zmluvy z pôvodného kupujúceho na akciovú spoločnosť so sídlom v Bratislave. Prezídium FNM SR svojimi rozhodnutiami z júla 1997 a následnými zmluvami odpredalo zostávajúcu majetkovú účasť fondu v a.s. Slovenské liečebné kúpele predmetnej a.s. so sídlom v Bratislave (17%) a Sociálnej poisťovni so sídlom v Bratislave (24,16%). 
        V roku 1999 nadobudol FNM SR späť na svoj  majetkový účet akcie emitenta a.s. Slovenské liečebné kúpele Piešťany dohodou o odstúpení od zmluvy so sociálnou poisťovňou a dohodou o mimosúdnom vyrovnaní s akciovou spoločnosťou so sídlom v Bratislave. Náklady vo výške 27 099 008,05 Sk, ktoré vznikli v súvislosti s odstúpením od zmlúv, boli zúčtované ako podiel na strate FNM SR.
        FNM SR v máji 2001 vyhlásil obchodnú verejnú súťaž na predaj opätovne získaných 1 011 377 ks akcií a.s. Slovenské liečebné kúpele Piešťany. Aj napriek tomu, že celý priebeh súťaže bol zabezpečovaný odbornými zamestnancami FNM SR mimoriadne zasadanie Výkonného výboru FNM SR, ktoré sa konalo v septembri 2001, schválilo bez preukázaného zdôvodnenia  zámer angažovať externú spoločnosť ako poradcu pri príprave a priebehu opakovanej verejnej súťaže. Podľa predložených dokladov bolo zistené,  že FNM SR na základe zmluvy o poradenstve vyplatil obchodnej spoločnosti v rokoch 2001 a 2002 spolu 27 502 800.- Sk.
        Zmluvou o kúpe akcií z apríla 2002 a zo septembra 2002 bol odpredaný zahraničnému záujemcovi celkom 84,82%-ný podiel na základnom imaní a.s. Slovenské liečebné kúpele Piešťany za sumu 1 288 790 463.- Sk. Úhrada kúpnej ceny bola vykonaná v nadväznosti na uzavretie zmluvy v máji a v novembri 2002.
        K neoprávnenému zníženiu majetku FNM SR došlo v prípade prevodu akcií Slovenských liečebných kúpeľov Piešťany, a.s. na Reštitučný investičný fond a.s. Zmluvou z roku 1996 bol uskutočnený prevod akcií Slovenských liečebných kúpeľov, a.s. v rozsahu 3% zo základného imania spoločnosti na Reštitučný investičný fond a.s. v počte 45 285 kusov akcií na doručiteľa Slovenské liečebné kúpele, a.s. bez odpočítania 2 412 kusov akcií určených ako finančná náhrada reštitučného nároku oprávnených osôb, v rozpore s rozhodnutím Prezídia FNM SR. Zmluvou z roku 1997 tieto akcie FNM SR odkúpil od Reštitučného investičného fondu a.s. za cenu 2 412  000.- Sk. Akcie mali byť vrátané na majetkový účet FNM SR bezodplatným spôsobom.
        Pretrvávajúcim problémom v priebehu celého kontrolovaného obdobia boli relatívne vysoké náklady na právnu pomoc a poradenské služby poskytované externými organizáciami na základe uzatvorených zmlúv aj v prípadoch odstupovania FNM SR od kúpnych zmlúv na privatizovaný majetok. Pritom zo strany FNM SR nebolo jednoznačne preukázané, že fond nemôže predmetnú činnosť zabezpečiť  vlastnými zamestnancami.

5. Návrh legislatívneho opatrenia
       Zákon č. 92/1991 Zb. o podmienkach prevodu majetku štátu v ustanovení § 28 ods. 3 písm. f) nedostatočne upravuje pôsobnosť FNM SR pri použití majetku fondu. Podľa uvedeného ustanovenia použitie majetku fondu je možné na úhradu nákladov spojených s podporou privatizácie a posúdenie týchto nákladov je v pôsobnosti FNM SR. Takto formulované ustanovenie je neprimerane voľné a nevylučuje jeho rôzny výklad vo vzťahu zúčtované náklady. Aj vzhľadom na vysoký objem zúčtovaných nákladov na tento účel odporúčame jeho limitovanie a bližšiu špecifikáciu v rámci použitia majetku fondu schvaľovaného na príslušný rok Národnou radou SR podľa § 32 ods. 3 cit. zákona vo vzťahu na aktuálny harmonogram privatizácie majetku štátu, resp. majetkových účastí z portfólia FNM SR.

   Z á v e r

     Prerokovanie protokolu o výsledku kontroly sa uskutočnilo dňa 10.4.2003. Súčasťou prerokovania protokolu bola úloha pre FNM SR prijať opatrenia na odstránenie zistených nedostatkov v termíne do 15.5.2003.
      Kontrolovaný subjekt podal námietky proti zisteniam uvedeným v protokole o výsledku kontroly a na svojom stanovisku zotrval aj po písomnom oznámení o preverení námietok a prerokovaní protokolu.
      FNM SR zotrval na svojich námietkach vo veci poskytovania pôžičiek obchodným spoločnostiam, úložiek na termínovaných vkladoch v komerčných bankách a pri postúpení pohľadávok aj napriek preukázaniu, že uplatnené úrokové sadzby boli zásadne nižšie ako aktuálna úroková miera s dopadom na hospodárenie s majetkom FNM SR. Námietky fondu sa týkajú aj zistení pri vynakladaní finančných prostriedkov na činnosť FNM SR. Podľa vyjadrenia  fondu rozpočet v kontrolovanom období nebol prekročený a uznesenie FNM SR ku schvaľovanému rozpočtu vo veci úspornosti a hospodárnosti má iba odporúčací charakter. FNM SR nesúhlasí ani s nedostatkami uvedenými v oblasti poskytovania odmien členom Prezídia FNM SR, Dozornej rady FNM SR a zamestnancom FNM SR a trvá na svojom stanovisku, že výplatu odmien v predmetných prípadoch nie je potrebné zdôvodňovať, resp. vyhodnocovať na základe vopred stanovených ukazovateľov, resp. kritérií. Námietky sa ďalej týkajú zistení v oblasti porušenia zásady preukázateľnosti, doloženosti, hospodárnosti a úspornosti vynakladania finančných prostriedkov pri použití majetku fondu v zmysle prípadov uvedených v protokole o výsledku kontroly a v predchádzajúcich častiach tejto správy.

V Bratislave, dňa 22. mája 2003